| **Zopheridae** |
| --- |
| Paprastasis siauravabalis (*Bitoma crenata*) |
| Mokslinė klasifikacija |
| 

|  |  |
| --- | --- |
| Karalystė: | Gyvūnai  *( Animalia)* |
| Tipas: | Nariuotakojai  *( Arthropoda)* |
| Klasė: | Vabzdžiai  *( Insecta)* |
| Būrys: | Vabalai  *( Coleoptera)* |
| Infrabūrys: | *Cucujiformia*  *( Cucujiformia)* |
| Antšeimis: | Juodvabaliniai  *( Tenebrionoidea)* |
| Šeima: | *Zopheridae*  *( Zopheridae)* |

 |
| Binomas |
| ***Zopheridae***Solier, 1834 |

***Zopheridae*** – vabalų (*Coleoptera*) šeima, kurią sudaro trys pošeimiai, anksčiau laikyti atskirom šeimom: *Zopherinae* - stambūs vabalai, *Colydiinae* (Siauravabaliai) - smulkūs siauri vabalai ir *Monommatinae* - vidutinio dydžio vabalai.

Išvaizda
--------

Dydis varijuoja nuo 1 mm iki 45 mm. Išvaizda labai įvairi, skirstoma į tris grupes:

### Zopherinae

*Zopherus nodulosus haldemani*

*Daugiau informacijos galite rasti straipsnyje Zopherinae.*
Stamboki (15-45 mm dydžio) vabalai su stora chitinine danga. Priešnugarėlė širdies formos. Kojos storos.
  

### Colydiinae

Paprastasis siauravabalis (*Bitoma crenata*)

*Daugiau informacijos galite rasti straipsnyje Siauravabaliai.*
Smulkūs ir vidutinio dydžio (1,2 - 20 mm), įvairios formos vabalai: pailgi, iauri, plokšti arba cilindriški. Antenos iš 8 -10 narelių; pirmojo narelio iš viršaus nematyti - jį dengia galvos kraštas; buoželė iš 1 - 3 narelių, kartais antenos storos ir buoželė neryški. Antsparniai visuomet su taisyklingomis taškų eilėmis.
  

### Monommatinae

*Daugiau informacijos galite rasti straipsnyje Monommatinae.*
3 - 8 mm ovalo formos, blizgantys, juodi vabalai.

Biologija
---------

Dauguma rūšių minta grybais, augančiais ant negyvos medienos. Kai kurios rūšys plėšrūnės. Dažniausiai rūšys aptinkamos po įvairių medžių žieve ar trūnijančioje medienoje, kartais skruzdėlynuose, miško paklotėje.

Taksonomija
-----------

Anksčiau šeimos rūšys buvo skirstomos į tris atskiras šeimas: *Zopheridae*, *Colydiidae* (Siauravabaliai) ir *Monommatidae*. Tačiau naujesni tyrimai parodė, kad nepaisant skirtingos išvaizdos, šie vabalai priklauso tai pačiai šeimai.

Paplitimas
----------

Paplite visame pasaulyje. Zopherinae gyvena daugiausia tropikuose.

Lietuvos rūšys
--------------

Lietuvoje aptinkamos 8 rūšys[1], priklausančios vienam pošeimiui - siauravabaliams (*Colydiinae*).


| Pošeimis: Siauravabaliai (*Colydiinae*)
 |
| --- |
| Triba: *Colydiini* |
| Gentis: *Colydium* |
|  | Pailgasis siauravabalis *Colydium elongatum* Fabricius, 1787 |  |
|  | *Colydium filiforme* Fabricius, 1792 |  |
| Gentis: *Aulonium* |
|  | Kinivarpinis siauravabalis *Aulonium trisulcum* Geoffroy, 1785 |  |
| Triba: *Synchitini* |
| Gentis: *Synchita* |
|  | Rudasis siauravabalis *Synchita humeralis* Fabricius, 1792 |  |
|  | *Synchita variegata* Hellwig, 1792 |  |
| Gentis: *Bitoma* |
|  | paprastasis siauravabalis *Bitoma crenata* Fabricius, 1775 |  |
| Gentis: *Lasconotus* |
|  | Jelskio siauravabalis *Lasconotus jelskii* Wankowicz, 1867 |  |
| Triba: *Orthocerini* |
| Gentis: *Orthocerus* |
|  | Storaūsis siauravabalis *Orthocerus clavicornis* Linnaeus, 1758 |  |

Manoma, jog Lietuvos teritorijoje turėtų gyventi dar 4 siauravabalių rūšys: *Synchita mediolanensis*, *Synchita separanda*, *Xylolaemus asciculosus* ir *Orthocerus crassicornis*, kadangi jos aptiktos kaimyninėse šalyse.

Šaltiniai
---------

1. ↑  „A catalogue of Lithuanian beetles (Insecta, Coleoptera)" (PDF). *Vytautas Tamutis, Brigita Tamutė, Romas Ferenca*. Nuoroda tikrinta 2012-03-22.